钦定古今图书集成/明伦汇编/氏族典/第343卷 > 《刘氏家谱序》吕坤
## 钦定古今图书集成/明伦汇编/氏族典/第343卷 > 《刘氏家谱序》吕坤

吾身何始乎？自有人时始也。自有人时以至吾身，世
系未尝一日绝，顾如萍蓬然，不知其何氏，子孙则无
谱之故也。草木且有本，而不知吾身何氏之从，君子病焉。此景泽公之所以谱刘氏也。刘氏系出陶唐，至
豢龙以来，遂为古今著姓。其在今日，若新安一派，世
有显人，且多明德，我国朝称盛族焉，而有谱，则自景
泽始。昔人云：“三世不修谱，君子谓之不孝。”景泽此举，
盖有六善焉：世典，是尊忠也；祭享，是崇孝也；宗派，是
严义也；同姓，是睦仁也；少长，是辨礼也；美恶，是传直
也。而吾于《传》有深感矣。古者有国乘，无家史，故不令
之民，既逃于法，又逃于理，恣睢者何惧？眉山苏氏，有
不肖者一人，老泉详其事，略其名，揭于亭石，隐而彰，
冥斧钺矣。景泽之传，恶也，彰而隐至其传善即不溢
美，乃无微弗录焉。家史不当如是耶？景泽平生节行，
表表数十，乃众长无论矣，百年后谁谱？景泽能备录
之否乎？嗟嗟！此《家谱》说也。士君子姓氏，不赖家传，大
谱谱于天下万世，次谱于国，又次谱于乡邻，贱如巢、
许，贫如颜、曾，至于今有闻焉。甚者或认为远祖，则锡
光家史，又奚足云？今不类，当与景泽共勉之，庶无愧
于自有人时之吾身也已。

《续文献通考》：“王莽既篡天下，禁天下用卯金刀”，以汉
为刘姓，卯金刀其字也。

《蜀志秦宓传》：“吴遣使张温来聘，百官皆往饯焉。众人
皆集，而宓未往，亮累遣使促之，温曰：‘彼何人也’？亮曰：
‘益州学士也’。及至，温问曰：‘君学乎’？宓曰：‘五尺童子皆
学，何必小人’？温复问曰：‘天有头乎’？宓曰：‘有之’。温曰：‘在
何方也’？宓曰：‘在西方。《诗》曰：‘乃眷西顾’。以此推之，头在
西方’。温曰：‘天有耳乎’？宓曰：天处高而听卑。《诗》云：‘鹤鸣
九皋，声闻于天’。若其无耳，何以听之？”温曰：“天有足乎？”
宓曰：“有。《诗》云：‘天步艰难，之子不犹’。若其无足，何以步
之？”温曰：“天有姓乎？”宓曰：“有。”温曰：“何姓？”宓曰：“姓刘。”温曰：
“何以知之？”答曰：“天子姓刘，故以此知之。”温曰：“日生于
东乎？”宓曰：“虽生于东，而没于西。”答问如响，应声而出，
于是温大敬服。

《晋书刘颂传》：“颂字子雅，广陵人，汉广陵厉王胥之后
也。世为名族，同郡有雷、蒋、糓、鲁四姓，皆出其下。时人
为之语曰：‘雷、蒋、糓、鲁，刘最为祖’。
颂嫁女临淮陈矫，矫本刘氏子，与颂近亲，出养于姑，
改姓陈氏。中正刘友讥之，颂曰：‘舜后姚虞、陈、田，本同
根系，而世皆为婚，礼律不禁。今与此同义，为婚可也’。”
《刘聪载记》：“聪僭即皇”帝位，立其妻呼延氏为皇后。及
呼延氏死，将纳其太保刘殷女，其弟乂固谏。聪更访
之于太宰刘延年、太傅刘景。景等皆曰：“臣常闻太保
自云周刘康公之后，与圣氏本源既殊，纳之为允。”聪
大悦，使其兼大鸿胪李弘拜殷二女为左右贵嫔，位
在昭仪上。又纳殷女孙四人为贵人，位次贵嫔。谓弘
曰：“此女辈皆姿色超世，女德冠时。且太保于朕，实自
不同，卿意安乎？”弘曰：“太保裔自有周，与圣源实别，陛
下正以姓同为恨耳。且魏司空、东莱王基，当世大儒，
岂不达礼乎！为子纳司空太原王沉女，以其姓同而
源异故也。”聪大悦，于是六刘之宠，倾于后宫。

《宋书刘延孙传》，“延孙，彭城吕人，大明中为南徐州刺
史。先是，高祖遗诏，京口要地，去都邑密迩，自非宗室
近戚，不得居之。延孙与帝室虽同是彭城人，别属吕
县。刘氏居彭城县者，又分为三里，帝室居绥兴里，左
将军刘怀肃居安上里，豫州刺史刘怀武居丛亭里，
及吕县凡四。刘虽同出楚元王，由来不序昭穆。延孙
于帝室，本非同宗，不应有此授。时竟陵王诞为徐州，
上深相畏忌，迁之广陵，欲使腹心为徐州，据京口以
防诞，故以南陵授延孙，而与之合族，使诸王序亲。”
《唐书·刘子元传》，“子元别撰《刘氏家史》及《谱考》，上推汉
为陆终苗裔，非尧后。彭城丛亭里诸刘，出楚孝王嚣
曾孙居巢侯般，不承元王。”按据明审，议者高其博。尝
曰：“吾若得封，必以居巢绍司徒旧邑。”后果封居巢县
子。

《瑞安县志》：“大罗山峰峦奇秀，不胜指屈，中有民居，唐
刘冲隐居于此，自号罗隐秀才人即名其地为秀才
垟。相传冲系唐宗室，避乱更姓刘，以居罗山，故又称
罗。”

《续文献通考》：宋刘敞与弟攽、子奉世俱以文学名，人
称“清江三刘。”

刘涣与子恕、孙壮舆三世以清节著，人称“瑞阳三刘”，
与清江刘氏并。

刘颌谥忠简，纯谥忠烈，《韐》谥忠显，《子羽》谥忠定，珙谥
忠肃，建人号“五忠刘氏。”

元顺帝至元三年，伯颜请杀张、王、刘、李、赵五姓，帝不
许。

《明外史柯潜传》：潜为学士，即院中后圃构清风亭，人
称其亭为“柯亭。”院中有井，学士刘定之所浚也，称“刘
井。”其后柯亭、刘井，翰林中以为美谈云。

《江宁府志》：“刘麟，广洋卫籍千户苍子。弘治丙辰进士。
外戚张氏骄横，台谏庞津等历诋罪状，上震怒，下诏狱。麟上疏申救，清议重之，授刑部主事，转郎中，出守
绍兴，精核廉敏。逆瑾修郎署时，旧隙黜为民，郡人争
致赆，麟却之曰：‘勤苦诸君，吾治不逮前刘，敢蒙一钱
惠耶！郡故汉刘宠所治，既去，越人肖其像为小刘祠’。”
《苏州府志》：“严经，字道卿，吴县人。弘治丙辰擢第，授南
京刑部主事郎中，擢知吉安府，宅艰，补彰德。有疑狱，
历刘、罗二守，不能决。经至，立为剖断，民间有‘刘一斛，
严一升’之谣。”

《河南通志》：“卫辉刘易从，嘉靖乙丑进士，知武昌府。刑
清政简，能决疑狱，民有‘刘明月之谣’。”

《云南通志》：“‘刘文征，字右吾，昆明人。由万历进士历任
绍兴知府，考清廉第一，民有汉明二刘’之谣。”

《淮安府志》：“明朝刘姓外戚有二：一刘岱、刘化官都督，
乃万历妃兄子也；一刘文炳。刘文燿，封新乐侯，即泰
昌后兄子也。文炳兄弟甲申殉难。”

《河南通志》：郑藩世子朱载堉生时，以秘箧贻子孙云：
“俟有急难启视。”甲申，闯寇遣伪将军刘方亮陷怀庆，
五孙开箧，有“借问将军谁姓刘”之句。

闻，见《前录》。河南刘氏，自名环隽者，事齐为中书侍郎。
子坦，事隋文帝，赠尚书右丞。子政会，事唐高祖太宗，
为洪州大都督。既死，太宗手敕曰：“政会昔预义举，有
殊勋，赠户部尚书，谥襄，配享高祖庙，图形凌烟阁。”子
元意，袭爵，封渝国公，事太宗，尚南平公主。弟元象，主
客郎中。元育，益州刺史。元意之子名奇，长寿中为天
官侍郎，论则天革命，下狱死。弟循，金吾卫将军。子慎
知，幼居父丧，奉其母居伊南。一日，群盗至，众走，慎知
独不动。盗怪问，则曰：“母老且病，不可行，唯有同生死
耳。”盗感其言而去，赖之以免。弟超，河南少尹。微，吴郡
太守。微之子褧，开元中，以功臣之后，赐进士第，为济
州东阿县令，服后母丧，以毁卒。子藻，秘书郎。弟全成、
方平，皆有文。方平之子符，宝历二年擢第，至户部侍
郎，赠司徒。八子：崇龟、崇彝、崇圣、崇鲁、崇摹、崇珪、崇瓌、
崇皆有官。崇珪子岳，天福四年登进士第，事后唐
明宗为吏部侍郎，赠司徒。子温叟，事本朝太祖皇帝
为御史中丞。太祖一日与数谒者登正阳门之西楼，
温叟自台归，过其下，或告温叟当避，温叟不顾。明日
求对，面谢曰：“陛下御前楼，则六军必有希赏赐者。臣
所不避者，欲陛下非时不御楼也。”太祖大悦，出内帑
三千缗付有司自罚。太宗尹开封，知其贫，以五百千
钱遗之，温叟受而不辞，对其使扄记于西厢。至明年，
太宗复遣其使饷以酒，使者视其扄记如故，归白其
事，太宗叹息曰：“吾之钱尚不肯受，况他人者乎！”仍命
辇归，以成其美名。宪台故事，月给餐钱一万，不足以
赃罚充之。温叟恶其名，不取。太祖因与太宗从容论
廷臣之有名节者。太宗以送钱事闻，太祖叹美久之。
后求退，太祖曰：“俟朕选有守道正直如卿者，即可代。”
子炤，太宗朝为赞善大夫。煜登进士第，为龙图阁直
学士、权开封府。明肃太后朝独召对，后曰：“知卿名族
十数世，欲一见卿家谱，恐与吾同宗也。”煜曰：“不敢。”后
数问之，度不可免，因陛对，为风眩仆而出，乞出知河
南府。再召，恳避不行，求为留司御史台以卒。煜七子：
贶、几、先、忱、兆、兢。几登科，尝因陛对，奏仁宗不进家谱
事，上称叹久之。忱为监司、郡守，有声唐老。元和为右
正言，自北齐至本朝五百馀年，而刘氏不衰。洛阳多
大家，世以谱牒相付，授，甯氏、刘氏，尢为著姓，有可传
者。

《宛委馀编》：“刘二十五望彭城，最贵。”

大约“得姓之贵，无过于刘。汉四百馀年，至昭烈父子
二十二帝，其间真王代传以千计，列侯以万计，南宋
九帝”，五代汉二帝，北汉三帝，南汉三帝，刘渊、刘曜勿
论也，故非他姓可拟